Post salutacionem. Erwerdige, leve, holde here. Her Kost van Borstel, unses rades borgermester, hevet uns wol to kennende gegeven van enem breve an en gescreven ame dage Egidii etc. Des bidden wii jwer herlicheit to wetende, dat her Cost, do de breff quam, nicht jegenwerdichlichen was, men he was to Wiborch wart mit welken ut unseme rade umme schelinge unde twidracht willen, gewant twischen heren Cristerne unde uns, alse jwer werdicheit denne dat wol witlik is, de, God si gelovet, vruntliken sin hengelecht unde vorliket. Got mote jwer herlicheit danken vor vele scrivendes unde arbeides, welke jwe werdicheit dar vake unde vele umme gedaen hevet. God geve, dat wii it vordenen moten.